Песков: съобщенията за цивилни жертви в Сирия са „вестникарска партенка“ - Russia Beyond България
Песков: съобщенията за цивилни жертви в Сирия са „вестникарска партенка“
Говорителят на руския президент Дмитрий Песков в понеделник (26 октомври) определи като „вестникарска партенка“ медийните съобщения, че ударите на руската авиация в Сирия са взели цивилни жертви, съобщи „Взгляд“.
„Знаем, че напоследък има огромно количество съобщения – вестникарски слухове <…> за последиците от военно-въздушната операция, която руските въоръжени сили осъществяват там (в Сирия - бел.ред.). Смятам, че вероятно става въпрос за едно от тях“, каза Песков.
Той припомни, че руското министерство на отбраната многократно е подчертавало, че при изборите на цели в Сирия „първостепенно внимание се отделя да не се нанасят вреди на цивилното население“, предаде РИА „Новости“.
В свой доклад от 25 октомври за ситуацията в Сирия правозащитната организация „Хюман райтс уоч“ (Human Rights Watch) обвини руските военно-космически сили (ВКС), че нарушават законите за водене на война. Според организацията в резултат на най-малко два удара в северната част на провинция Хомс, които според местните били руски, на 15 октомври са загинали 59 цивилни жители, като 33 от тях са деца.